遊西塔寺探得王夷甫玉柄麈尾以柄字爲韵
作者：謝逸
朝代：宋

paragraphs: 甯馨捉麈手，玉色相輝映。
携持賓滿堂，韵與談俱勝。
溫潤德堪比，鮮潔面可鏡。
扣几聲逾清，指月色彌瑩。
名壓范增斗，價重齊侯磬。
晉朝妙人物，此公名最盛。
風流固足賞，不救當時病。
雖云王謝許，我老獨不稱。
肉緩形頗穢，語拙存直性。
但慕杜陵翁，長鑱白木柄。